《昌公房看牡丹歌》
明代·陆师道

尝闻乐府牡丹芳春来，一城人若狂。
我今日日被花恼，毋乃花淫如洛阳。
吴中三月花如绮，百品千名斗奇靡。
名园往往平泉庄，禅宫处处西明寺。
我今曳杖登武丘，昌公精舍花枝柔。
动如迎笑静若醉，颊白腮红名玉楼。
此花初移得春浅，六寸圆开天女面。
对花一饮三百杯，醉里题诗写花片。
沈家白花涅不缁，三花相亚玉交枝。
何郎腻粉拭香汗，虢国新妆淡扫眉。
主人开筵浮大白，为花传神赠宾客。
轻绡飒飒欲飘香，琪树盈盈转生色。
酣酒为言兴未已，邀看石佛千头紫。
衣色相鲜绣佛前，天芬似入祇林里。
初来一朵如倾杯，坐久数花相次开。
花神好客向客笑，不用临风羯鼓催。
三日看花花转靓，未似潘园称最盛。
中庭一树丈五高，碧瓦雕檐锦丛映。
西斋亦是玉楼春，数之二百花色匀。
寿安红与细叶紫，更有异种夸东邻。
越罗蜀锦看不足，艳裹明籹贮金屋。
身如游蜂绕花戏，月明还向花房宿。
也知天意自怜人，但令到处花枝新。
况逢晴景与佳侣，狂吟烂醉今经旬。
人生欢乐能几许，百病千愁更风雨。
安得年年似此游，作歌且纪千花谱。

作者简介：（1511—1574）苏州府长洲人，字子传，号元洲，改号五湖。嘉靖十七年进士。授工部主事，改礼部。以养母告归，师事文徵明。善诗文，工小楷、古篆、绘事。后复起，官至尚宝司少卿。有《左史子汉镌》、《五湖集》。